-  'రెట్రాస్పెక్టివ్‌ టాక్స్‌' కారణంగా విదేశీ మదుపరులు తరలిపోయారు
-  పన్ను అధికారులు నిజాయితీగా వ్యవహరించాలి
-  గాంధేయ విధానాలతో విధులు నిర్వహించాలి: జైట్లీ
    న్యూఢిల్లీ: గత ప్రభుత్వం అమలులోకి తీసుకువచ్చిన 'పునరావృత' (రెట్రాస్పెక్టివ్‌) పన్ను విధానం దేశానికి చేటు చేసిందని ఆర్థిక మంత్రి ఆరుణ్‌ జైట్లీ విచారం వ్యక్తం చేశారు. ఈ పన్ను విధానం వల్ల విదేశీ మదుపరులు భయపడ్డారని అన్నారు. ఫలితంగా దేశంలో మదింపు విషయమై వెనక్కి మరలిపోయారని ఆయన వివరించారు. పన్ను మదింపు విధానంలో పారదర్శకతతో పాటు తగు ప్రమాణాలను పాటించాలని ఆయన అధికారులకు సూచించారు. 'ఇండియన్‌ రెవెన్యూ సర్వీసుల' విభాగంలో శిక్షణలో ఉన్న అధికారులతో ఏర్పాటు చేసిన ఒక సమావేశంలో ఆయన ప్రసంగించారు. విధి నిర్వహణలో అధికారులు గాంధేయ సిద్ధాంతాలను, నైతిక విలువలను పాటించాలని ఆయన కోరారు. విధి నిర్వహణలో వివిధ వర్గాల నుంచీ.. పైస్థాయి అధికారుల నుంచీ.. రాజకీయ శక్తుల నుంచి.. తీవ్ర ఒత్తిళ్లు ఎదరవుతాయని ఆయన తెలిపారు. అలాంటి క్లిష్ట పరిస్థితులలో విధి నిర్వహణకు ఎది సక్రమ మార్గమో దానిని అసనుసరించాలని సూచించారు. కొన్ని పరిస్థితులకు లోబడి ఏ చిన్న తప్పు చేసినా అది మీ విలువను తగ్గింస్తుందని అన్నారు.యూపీఏ హయాంలో తీసుకువచ్చిన రెట్రోస్పెక్టివ్‌ టాక్స్‌ గురించి జైట్లీ మాట్లాడుతూ పెట్టుబడిదారులు స్థిరత్వాన్ని, ఉత్పాదకతను దృష్టిలో ఉంచుకొని పెట్టుబడులు పెట్టేందుకు ముందుకు వస్తారని అన్నారు. వారికి అనువైన పరిస్థితులను అందుబాటులో ఉంచితేనే వారు విరివిగా పెట్టుబడులు పెటేందుకు వస్తారని తెలిపారు. ఇందుకు ఏ మాత్రం భిన్నమైన పరిస్థితులు కనిపించినా వారు పెట్టుబడులకు వేరే గమ్యాలను వెతుక్కుంటారని అన్నారు. అధికారులు దేశానికి మేలు చేసేందుకు గాను నూటికి నూరు శాతం సమర్థమంతంగా పని చేయాలని సూచించారు. రెట్రాస్పెక్టివ్‌ ట్యాక్స్‌ నేపథ్యంలో ఇటీవలి కాలంలో భారీగా విదేశీ మదుపరులు దేశం వదిలి వెళ్లిన విషయం తెలిసిందే.
మీ స్నేహితులకు రికమెండ్ చెయ్యండి